( কলকাতা থেকে) : দিব্যি সেলের বাজার, বছরের গোড়ায় পান্তা ভাত-শুঁটকি মাছের লাঞ্চের প্ল্যান- তার মাঝে এসে পড়ল আসিফা। আর্লি সামারের নাইটমেয়ার। আমরা হেলমেটহীন বাইক চালাতে চালাতে গুগল করে জেনে নিলাম গোটা ব্যাপারটা। গাড়িওয়ালারা সিটবেল্ট বাঁধতে ভুলে যায় বটে কিন্তু হোয়াটসঅ্যাপ দেখতে ভোলে না। বিয়ার খেয়ে রাজারহাটে গাড়ি ছোটাতে ছোটাতে ব্যাপারটা নিয়ে আলোচনা চললো। দিল্লিতে রেপিস্টদের সমর্থনে মিছিল বের হয়ে গেল। আমাদের মতো কোটি কোটি গাধার বাচ্চাদের সামনে ‘ধর্ম’ নামের মূলো ঝুলিয়ে দিল রাজনীতি। হিন্দু মন্দিরে ধর্ষণ করেছে মুসলিম শিশুকন্যাকে – চল হিন্দুগুলোকে পেটাই। ওদিকে মুসলমানরা জ্যান্ত পুড়িয়েছে মহল্লা – হিন্দুপাড়ায় আগুন দেওয়া অবশ্য কর্তব্য। কেন? কেন? কেন সমস্ত অপরাধকে এভাবে ধর্মের মোড়ক দেওয়া হচ্ছে বুঝতে পারছি না আমরা? বোঝাবুঝির বখেরার আজকাল আর কে যায় ভাই? আমাদের বোধ নেই, বীর্য আছে।